ทาร์เก็ตฟันด์ฉวยจังหวะช้อนหุ้นหวังกำไร7-8%
กองทุนมั่นใจหุ้นไทยยังแจ๋ว ฉวยจังหวะออกทาร์เก็ตฟันด์ “กรุงศรี” หวังกำไร 8% ใน 8 เดือน “ยูโอบี” ออก 2 กอง ตั้งเป้ากำไร 7% ใน 1 ปี
16 พ.ย. 2555

กองทุนมั่นใจหุ้นไทยยังแจ๋ว ฉวยจังหวะออกทาร์เก็ตฟันด์ “กรุงศรี” หวังกำไร 8% ใน 8 เดือน “ยูโอบี” ออก 2 กอง ตั้งเป้ากำไร 7% ใน 1 ปี
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า การเข้าลงทุนในตลาดหุ้นไทยในช่วงนี้ถือเป็นจังหวะการเข้าลงทุนที่เหมาะสม เนื่องจากราคาหุ้นปรับฐานลงมาบ้าง ถือเป็นโอกาสในการซื้อหุ้นปัจจัยพื้นฐานดีในราคาถูก และมีโอกาสสร้างผลตอบแทนสูง 
“ในช่วง 12 เดือนข้างหน้า ทิศทางตลาดหุ้นไทยยังเป็นขาขึ้น แม้ในระยะสั้นจะผันผวนบ้าง เนื่องจากตลาดหุ้นไทยได้รับปัจจัยสนับสนุนหลายประการ ทั้งในส่วนของเม็ดเงินลงทุนที่ไหลเข้าประเทศตลาดเกิดใหม่ และเศรษฐกิจไทยมีแนวโน้มเติบโตจากการลงทุนของภาครัฐที่จะเข้ามามีบทบาทสำคัญในการขับเคลื่อนเศรษฐกิจในปี 2556” นายฉัตรพี กล่าว
ทั้งนี้ ระหว่างวันที่ 15-21 พ.ย.นี้ บลจ.กรุงศรี เปิดขายกองทุนเปิดกรุงศรีอิควิตี้ 8% ทริกเกอร์ 3 ซึ่งมีนโยบายลงทุนตลาดหุ้นไทย เน้นหุ้นที่มีปัจจัยพื้นฐานดีมีแนวโน้มการเติบโตสูง และจ่ายปันผลดีหรือหุ้นที่เกี่ยวข้องกับการอุปโภคบริโภคและการลงทุนภายในประเทศเป็นหลัก โดยตั้งเป้าหมายผลตอบแทน 8% ภายใน 8 เดือน
นายวนา พูลผล ประธานเจ้าหน้าที่บริหาร บลจ.ยูโอบี (ไทย) กล่าวว่า บลจ.ยูโอบี เห็นโอกาสที่จะเข้าลงทุนในตลาดหุ้นไทยตอนนี้ จึงเปิดขายกองทุนทาร์เก็ตฟันด์ที่มีนโยบายลงทุนในหุ้นไทยพร้อมกัน 2 กองทุน โดยตั้งเป้าหมายสร้างผลตอบแทนให้ได้ 7% ภายในเวลา 1 ปี 
“บลจ.ยูโอบี ยังมีมุมมองต่อเศรษฐกิจไทยในด้านบวก โดยมีปัจจัยสนับสนุนจากผลประกอบการของธุรกิจที่ดีในไตรมาส 3 อีกทั้งความคาดหวังจากเม็ดเงินกองทุนประหยัดภาษีที่จะเพิ่มมากขึ้นในช่วงที่เหลือของปีจะช่วยสนับสนุนตลาดหุ้นไทยได้ จึงนับว่าเป็นช่วงเวลาที่ดีที่จะเข้าลงทุนในตลาดหุ้นไทย” นายวนา กล่าว 
กองทุนเปิดยูโอบี ซุปเปอร์ สไตรค์ 9 เสนอขายระหว่างวันที่ 16-20 พ.ย. และกองทุนเปิดยูโอบี ซุปเปอร์ สไตรค์ เพื่อการเลี้ยงชีพ 2 เสนอขาย 16-26 พ.ย.นี้